CELEX: 32020D1705
Language: bg
Date: 2020-10-23 00:00:00
Title: Решение (ЕС) 2020/1705 на Съвета от 23 октомври 2020 година за подписване, от името на Европейския съюз, на Протокол към Спогодбата за международни случайни превози на пътници, извършвани с автобуси (спогодбата Интербус), относно международните редовни и специализирани редовни превози на пътници, извършвани с автобуси

17.11.2020   
               
               
                  BG
               
               
                  Официален вестник на Европейския съюз
               
               
                  L 385/1
               
            
         РЕШЕНИЕ (ЕС) 2020/1705 НА СЪВЕТА
         от 23 октомври 2020 година
         за подписване, от името на Европейския съюз, на Протокол към Спогодбата за международни случайни превози на пътници, извършвани с автобуси (спогодбата Интербус), относно международните редовни и специализирани редовни превози на пътници, извършвани с автобуси
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 91 във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение 2002/917/ЕО на Съвета (1) Спогодбата за международни случайни превози на пътници, извършвани с автобуси (наричана по-нататък спогодбата Интербус) (2), беше сключена от името на Съюза на 3 октомври 2002 г. и влезе в сила на 1 януари 2003 г. (3).
                  
               
                     (2)
                  
                  
                     На 16 юли 2018 г. Съветът прие Решение (ЕС) 2018/1195 (4) за подписването на Протокола към спогодбата Интербус относно международните редовни и специализирани редовни превози (наричан по-нататък „протоколът“).
                  
               
                     (3)
                  
                  
                     Протоколът беше отворен за подписване от 16 юли 2018 г. до 16 април 2019 г. и беше подписан от Съюза на 11 април 2019 г. Никоя друга от договарящите се страни по спогодбата Интербус (наричани по-нататък „договарящи се страни“) не е подписала протокола преди изтичането на срока за това. Поради това протоколът не влезе в сила.
                  
               
                     (4)
                  
                  
                     На 18 февруари 2020 г. Съветът оправомощи Комисията да започне преговори за изменение на протокола с цел да се направят някои технически промени във връзка с подписването и влизането му в сила, както и да се отрази промяната в наименованието на една от договарящите се страни.
                  
               
                     (5)
                  
                  
                     Преговорите за изменение на протокола приключиха успешно. Беше определен нов срок от две години за подписването на протокола. Освен това протоколът беше изменен, така че за влизането му в сила да се изисква одобрение или ратификация от по-малък брой договарящи се страни, както и беше предвиден по-кратък период на изчакване след одобряването или ратификацията, отколкото е посоченият в спогодбата Интербус. Също така промяната на наименованието на бившата югославска република Македония в Република Северна Македония беше отразена в протокола.
                  
               
                     (6)
                  
                  
                     От съображения за яснота и улесняване на бързото подписване и влизане в сила на протокола е целесъобразно да се изготви нов Протокол за международни редовни и специализирани редовни превози на пътници, извършвани с автобуси (наричан по-нататък „новият протокол“), в който да са отразени договорените промени и който да замени протокола, който беше открит за подписване до 16 април 2019 г.
                  
               
                     (7)
                  
                  
                     Новият протокол следва да улесни извършването на международни редовни и специализирани редовни превози на пътници, извършвани с автобус, между договарящите се страни и поради това да доведе до подобряване на пътническите транспортни връзки между тях.
                  
               
                     (8)
                  
                  
                     С цел да се улесни прилагането на новия протокол, и по-спицеално работата на съвместния комитет, създаден с член 18 от него, новият протокол до голяма степен отразява правилата, въведени със спогодбата Интербус.
                  
               
                     (9)
                  
                  
                     За да не се забавят прекомерно ползите от него, за новия протокол се предвижда да влезе в сила — за онези договарящи се страни, които са го подписали и одобрили или ратифицирали — когато бъде подписан и одобрен или ратифициран от три договарящи се страни, включително от Съюза.
                  
               
                     (10)
                  
                  
                     Поради това новият протокол следва да бъде подписан от името на Съюза, при условие че бъде сключен на по-късна дата,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването на Протокола към Спогодбата за международни случайни превози на пътници, извършвани с автобуси (наричана по-нататък „спогодбата Интербус“), относно международните редовни и специализирани редовни превози на пътници, извършвани с автобуси, който заменя Протокола към спогодбата Интербус, открит за подписване между 16 юли 2018 г. и 16 април 2019 г., се одобрява от името на Съюза, при условие на сключването му (5).
         
         
            Член 2
            Председателят на Съвета се оправомощава да посочи лицето (лицата), упълномощено (и) да подпише (ат) протокола от името на Съюза.
         
         
            Член 3
            Настоящото решение влиза в сила в деня на приемането му.
         
         
            Съставено в Люксембург на 23 октомври 2020 година.
            
               
                  За Съвета
               
               
                  Председател
               
               S. SCHULZE
            
         
         
            (1)  Решение 2002/917/ЕО на Съвета от 3 октомври 2002 г. относно сключването на Спогодбата за международни случайни превози на пътници, извършвани с автобуси (ОВ L 321, 26.11.2002 г., стр. 11).
         
            (2)  ОВ L 321, 26.11.2002 г., стр. 13.
         
            (3)  ОВ L 321, 26.11.2002 г., стр. 44.
         
            (4)  Решение (ЕС) 2018/1195 на Съвета от 16 юли 2018 г. за подписване, от името на Европейския съюз, на Протокол към Спогодбата за международни случайни превози на пътници, извършвани с автобуси (Интербус), относно международните редовни и специализирани редовни превози на пътници, извършвани с автобуси (ОВ L 214, 23.8.2018 г., стр. 3).
         
            (5)  Текстът на протокола ще бъде публикуван заедно с решението за неговото подписване.